Α4-0121/96

Ψήφισμα σχετικά με την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την ίδρυση ενός Ευρωπαϊκού Κέντρου Εργασιακών Σχέσεων (ΕΚΕΣ) (COM(95)0445 - C4-0440/95)

Το Ευρωπαϊκό Κοινοβούλιο,

- έχοντας υπόψη την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την ίδρυση ενός Ευρωπαϊκού Κέντρου Εργασιακών Σχέσεων (ΕΚΕΣ) (COM(95)0445 - C4-0440/95),

- έχοντας υπόψη την έκθεση της Επιτροπής Κοινωνικών Υποθέσεων και Απασχόλησης και τη γνωμοδότηση της Επιτροπής Προϋπολογισμών (Α4-0121/96),

Α. λαμβάνοντας υπόψη ότι στο προσχέδιό της για τον προϋπολογισμό του οικονομικού έτους 1996 (COM(95)300 - Τμήμα ΙΙΙ) η Επιτροπή δημιούργησε μια νέα θέση (Β3-4005) με στόχο την παροχή πιθανής χορήγησης στο Ευρωπαϊκό Κέντρο Εργασιακών Σχέσεων,

Β. λαμβάνοντας υπόψη ότι το Ευρωπαϊκό Κοινοβούλιο αποφάσισε κατά την πρώτη ανάγνωση να διαθέσει 1,5 εκατ. Ecu σ' αυτή τη θέση και προσωρινά ενέγραψε αυτό το ποσό στο κεφάλαιο Β0-40, εν αναμονή της έγκρισης της γνωμοδότησης του Κοινοβουλίου σχετικά με την Ανακοίνωση της Επιτροπής όσον αφορά την ίδρυση του ΕΚΕΣ ((ΕΕ C 308 της 20.11.1995, σελ. 253)),

Γ. λαμβάνοντας υπόψη ότι η ανωτέρω απόφαση επιβεβαιώθηκε στις 14 Δεκεμβρίου 1995 κατά την τελική ανάγνωση του προϋπολογισμού του 1996 (τροπολογία 78) ((ΕΕ C 17 της 22.1.1996, σελ. 314)) και ως εκ τούτου εγκρίθηκε ((ΕΕ L 22 της 29.1.1996, σελ. 948)),

Δ. λαμβάνοντας υπόψη ότι στις αρχές του 1994 οι κοινωνικοί εταίροι, η ΟΚΕ η UNICE και η CEEΡ πληροφόρησαν την Επιτροπή για την πρόθεσή τους να ιδρύσουν ένα κοινό κέντρο εργασιακών σχέσεων,

Ε. λαμβάνοντας υπόψη ότι ευθύς εξ αρχής η Επιτροπή συμμετείχε στις διαπραγματεύσεις για την ίδρυση και χρηματοδότηση του Κέντρου,

ΣΤ. λαμβάνοντας υπόψη ότι η Επιτροπή από την αρχή δεν ενημέρωσε το Ευρωπαϊκό Κοινοβούλιο για τις εξελίξεις που σημειώνονταν παρόλο που υπήρχαν σαφείς επιπτώσεις για τον προϋπολογισμό της Ευρωπαϊκής Ένωσης,

Ζ. λαμβάνοντας υπόψη ότι το προσχέδιο προϋπολογισμού για το 1996 ήταν το πρώτο επίσημο έγγραφο προς την αρμόδια για τον προϋπολογισμό αρχή στο οποίο γινόταν μνεία για την ίδρυση του εν λόγω κέντρου,

Η. λαμβάνοντας υπόψη ότι η σχετική ανακοίνωση της Επιτροπής διαβιβάστηκε στις 29 Σεπτεμβρίου 1995, μόνο ένα μήνα πριν από την επίσημη λειτουργία του κέντρου,

Θ. λαμβάνοντας υπόψη ότι η χρηματοδότηση αυτού του νεοϊδρυθέντος κέντρου θα πρέπει να εξετασθεί στο ευρύτερο πλαίσιο δραστηριοτήτων και υπηρεσιών του ευρωπαϊκού κοινωνικού διαλόγου,

1. χαιρετίζει τις προσπάθειες για την προώθηση του κοινωνικού διαλόγου σε επίπεδο Ευρωπαϊκής Ένωσης μέσω κοινών πρωτοβουλιών εργαζομένων/εργοδοτών;

2. αναγνωρίζει ότι η ίδρυση ενός Ευρωπαϊκού Κέντρου Εργασιακών Σχέσεων το οποίο θα διαχειρίζονται από κοινού οι κοινωνικοί εταίροι ETUC, UNICE και CEEP δυνάμει θα διαδραματίσει πολύτιμο ρόλο στην ανάπτυξη αυτής της πολιτικής;

3. επικρίνει τη στάση της Επιτροπής να μην γνωστοποιήσει εγκαίρως στο Κοινοβούλιο τις προετοιμασίες για την ίδρυση του εν λόγω Κέντρου και προειδοποιεί την Επιτροπή έναντι οιασδήποτε μελλοντικής προσπάθειας να λαμβάνει αποφάσεις τέτοιου είδους χωρίς τη δέουσα συμμετοχή του Κοινοβουλίου;

4. ζητεί από τους συμμετέχοντες κοινωνικούς εταίρους να μεριμνήσουν ώστε τα προτεινόμενα σχέδια που προβλέπεται να συγχρηματοδοτηθούν από την Κοινότητα να συζητώνται με το Κοινοβούλιο ως ένα από τα σκέλη της αρμόδιας επί του προϋπολογισμού αρχής;

5. αναγνωρίζει ότι υπάρχουν πολλοί φορείς που οικονομικά ενισχύονται από την Ευρωπαϊκή Ένωση οι οποίοι συμμετέχουν στον κοινωνικό διάλογο σε εθνικό και ευρωπαϊκό επίπεδο;

6. είναι της γνώμης ότι η Επιτροπή θα πρέπει να διαθέτει ένα σύστημα παρακολούθησης των διαφόρων δραστηριοτήτων στον τομέα του κοινωνικού διαλόγου οι οποίες χρηματοδοτούνται από την Ευρωπαϊκή Ένωση προκειμένου να εξασφαλίζεται η ποιότητα και να αποφεύγεται η αλληλοεπικάλυψη;

7. θεωρεί ότι η Επιτροπή θα πρέπει να ενημερώνει το Κοινοβούλιο για τα εξής θέματα:

- ποιες δραστηριότητες χρηματοδοτεί η Ευρωπαϊκή Ένωση στον κοινωνικό τομέα, διευκρινίζοντας τη σκοπιμότητα και το περιεχόμενό τους;

- ποιο σύστημα ελέγχου έχει θεσπίσει ή προτίθεται να θεσπίσει ώστε να εξασφαλίζεται η ποιότητα των δραστηριοτήτων αυτών και να αποφεύγονται οι αλληλεπικαλύψεις;

Όσον αφορά το Κέντρο

8. προτρέπει τους εμπλεκόμενους φορείς να εξασφαλίσουν ότι οι δραστηριότητες του Κέντρου θα είναι ανοιχτές στο ευρύτερο δυνατό φάσμα δικαιούχων με ιδιαίτερη έμφαση σε άτομα που εμπλέκονται άμεσα στον κοινωνικό διάλογο σε εθνικό, περιφερειακό, τοπικό και τομεακό επίπεδο;

9. είναι της άποψης ότι αυτό μπορεί να επιτευχθεί υπό την προϋπόθεση ότι η δομή των κύκλων μαθημάτων που θα διαχειρίζεται το Κέντρο θα λαμβάνει υπόψη τις εργασιακές υποχρεώσεις των συμμετεχόντων και το οικονομικό κόστος ανά καταρτιζόμενο;

10. υποστηρίζει ως εκ τούτου περισσότερο ευέλικτες ρυθμίσεις (π.χ. προσαρμοστική προσέγγιση) και μείωση της διάρκειας των λεγόμενων «μαθημάτων μεγάλης διάρκειας»;

11. επιθυμεί να διασφαλισθεί ότι το Κέντρο θα έχει το κατάλληλο πολλαπλασιαστικό αποτέλεσμα; καλεί συνεπώς το Κέντρο να παράσχει κατάρτιση σε εκπροσώπους της διοίκησης και των συνδικαλιστικών οργανώσεων, προκειμένου να τους δοθεί η δυνατότητα να δράσουν ως «δάσκαλοι σε θέματα ευρωπαϊκών εργασιακών σχέσεων σε επίπεδο χώρου εργασίας;

12. υποστηρίζει την ιδέα της παροχής ευκαιριών κατάρτισης στους κοινωνικούς εταίρους που εκπροσωπούνται στις συμβουλευτικές επιτροπές που επικουρούν την Ευρωπαϊκή Επιτροπή και αναμένει ότι αυτό θα βελτιώσει τη λειτουργία και την αποτελεσματικότητα αυτών των οργάνων;

13. εκφράζει ανησυχία ότι ο ρόλος του Κέντρου στον τομέα της κατάρτισης ενδέχεται να υπονομευθεί από την ανάπτυξη δραστηριοτήτων ερευνητικού περιεχομένου; ως εκ τούτου δεν είναι πεπεισμένο για την αξία της δημιουργίας μιας Έδρας για τις Ευρωπαϊκές Εργασιακές Εχέσεις στο Ευρωπαϊκό Πανεπιστημιακό Ινστιτούτο η οποία θα χρηματοδοτείται από τον προϋπολογισμό του Κέντρου;

14. θα μπορούσε ωστόσο να εξετάσει το ενδεχόμενο να δημιουργηθεί θέση συντονιστή έρευνας ώστε να μεγιστοποιηθούν τα ερευνητικά οφέλη επί των εργασιακών σχέσεων τα οποία αποκομίζονται από άλλα όργανα εντός της ΕΕ;

15. τονίζει ότι, προκειμένου να διασφαλισθεί η «προστιθέμενη αξία» του Κέντρου, πρέπει να επιτυγχάνεται πάντοτε μια ισορροπημένη συμμετοχή όλων των κοινωνικών εταίρων;

Όσον αφορά τον προϋπολογισμό του 1996

16. ζητεί από την Επιτροπή Προϋπολογισμών να αποδεσμεύσει τις πιστώσεις που προσωρινά εγγράφηκαν στο κεφάλαιο Β0-40 προκειμένου να δοθεί η δυνατότητα στο Κέντρο να καταστεί λειτουργικό εφαρμόζοντας το πρόγραμμα εργασίας του για το τρέχον έτος;

17. καλεί την Επιτροπή Κοινωνικών Υποθέσεων και Απασχόλησης να αξιολογήσει τις δραστηριότητες του Κέντρου κατά τη διάρκεια αυτού του έτους και να επανεξετάσει το έργο του Κέντρου σε συνδυασμό με άλλες δραστηριότητες που πραγματοποιούνται στο πλαίσιο του ευρωπαϊκού κοινωνικού διαλόγου;

18. προτρέπει τους κοινωνικούς εταίρους που εμπλέκονται στην ίδρυση του Κέντρου να μην δημιουργήσουν Έδρα για τις Ευρωπαϊκές Εργασιακές Σχέσεις και να μην συγκροτήσουν την προτεινόμενη επίτιμη επιτροπή, τουλάχιστον έως ότου ολοκληρωθεί η ανωτέρω επανεξέταση;

19. αναγνωρίζει ότι ο διευθυντής του Κέντρου θα χρειασθεί να συμβουλεύεται ειδικούς στον τομέα των εργασιακών σχέσεων, οι οποίοι θα συνεπικουρούν στο σχεδιασμό και στην αξιολόγηση των σχετικών μαθημάτων και των ερευνητικών δράσεων;

20. αναθέτει στον Πρόεδρό του να διαβιβάσει το παρόν ψήφισμα στην Επιτροπή και στους Γενικούς Γραμματείς των ΟΚΕ, UNICE και CEEP.